b"\n_START_ARTICLE_\nCentre Gimn\xc3\xa0stic Barcelon\xc3\xa8s\n_START_SECTION_\nFundaci\xc3\xb3\n_START_PARAGRAPH_\nFrancesc Parramon i Cortina i un grup de joves afeccionats a l'esport van comen\xc3\xa7ar a interessar-se per l'entitat a inicis de 1933. Despr\xc3\xa9s d'establir contactes i reunions amb els socis fundadors, van comen\xc3\xa7ar a pagar les seves quotes amb la finalitat de recaptar fons per cobrir les primeres despeses. Aquest grup iniciador i impulsor provenia era de classe treballadora: administratius, sastres, electricistes, torners, paletes, dependents de comer\xc3\xa7, etc. Van muntar els aparells i van col\xc2\xb7laborar en les tasques m\xc3\xa9s diverses per tal de poder obrir les portes de l'entitat a tota la joventut que volgu\xc3\xa9s fer esport. Finalment, el 9 d'agost de 1933 es van inaugurar les depend\xc3\xa8ncies del Centre Gimn\xc3\xa0stic Barcelon\xc3\xa8s per a tots els socis en general. En els documents del centre hi consta tamb\xc3\xa9 el suport i la col\xc2\xb7laboraci\xc3\xb3 desinteressada que, en els primers passos de la seva vida esportiva, es va rebre de l'Agrupaci\xc3\xb3 Ciclista Montju\xc3\xafc._NEWLINE_Al cap de tres anys de la seva exist\xc3\xa8ncia i en ple per\xc3\xadode ascendent, amb una capacitat per a 230 socis; va esclatar la guerra civil espanyola, cosa que provoc\xc3\xa0 una interrupci\xc3\xb3 obligada en la vida de l'entitat. Un cop acabada la guerra, gr\xc3\xa0cies a un grup de socis i a la tasca del primer conserge de l'entitat, es va poder comprovar que el Centre Gimn\xc3\xa0stic Barcelon\xc3\xa8s continuava existint. Transcorreguts els primers moments de desconcert i amb un augment considerable de socis, es va anomenar una nova Junta Directiva provisional per tal de reprendre les activitats i legalitzar la situaci\xc3\xb3 del centre, d'acord amb les noves lleis d'associacions, dictades per les autoritats de l'\xc3\xa8poca. Despr\xc3\xa9s dels tr\xc3\xa0mits, es va constituir la nova Junta Directiva i ben aviat tornaren a funcionar les diverses seccions esportives. Aviat es va normalitzar la vida social del centre, que organitzava festivals esportius i participava en nombroses competicions, de tal manera que va ser considerada com una de les principals i m\xc3\xa9s destacada entitat cultural i esportiva de l'\xc3\xa8poca._NEWLINE_En el 50\xc3\xa8 aniversari del Centre Gimn\xc3\xa0stic Barcelon\xc3\xa8s,\xc2\xa0es va elaborar un programa l\xc3\xbadic i esportiu de molta rellev\xc3\xa0ncia, amb la participaci\xc3\xb3 de socis i esportistes federats, i es van recuperar els jardins del carrer Ferlandina - Peu de la Creu (Can Mateu). El Club va rebre\xc2\xa0la Placa de la Reial Orde del M\xc3\xa8rit Esportiu atorgada pel rei Joan Carles I,\xc2\xa0a proposta del secretari general d'Esports, Rom\xc3\xa0 Cuy\xc3\xa0s Sol._NEWLINE_El Centre Gimn\xc3\xa0stic Barcelon\xc3\xa8s, en el decurs dels seus 71 anys d'exist\xc3\xa8ncia, ha disposat d'atletes, lluitadors, gimnastes, muntanyencs i socis en general que van col\xc2\xb7locar sempre l'entitat en un lloc distingit i rellevant dins de l'esport nacional de Catalunya. Les seves seccions esportives foren conegudes arreu, especialment en la lluita grecoromana, en qu\xc3\xa8, a part de t\xc3\xadtols individuals, fou campi\xc3\xb3 d'Espanya per clubs dos anys. L'atletisme fou un dels esports m\xc3\xa9s rellevants de l'entitat; l'equip femen\xc3\xad va guanyar el Campionat d'Espanya de clubs tres anys consecutius, els anys 1975, 1976 i 1977, i ha estat l'\xc3\xbanic equip femen\xc3\xad catal\xc3\xa0 que ho ha assolit. Tamb\xc3\xa9 hi ha hagut alguns socis que han estat guardonats per la Generalitat de Catalunya amb la distinci\xc3\xb3 de\xc2\xa0Forjador de la Hist\xc3\xb2ria Esportiva de Catalunya."